*****

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 14ης Μαρτίου 1986

για το άνοιγμα δασμολογικών προτιμήσεων στην Ελλάδα για τα προϊόντα που υπάγονται στη συνθήκη ΕΚΑΧ, καταγωγής Αυστρίας, Φινλανδίας, Νορβηγίας, Σουηδίας και Ελβετίας

(86/89/ΕΚΑΧ)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Εκτιμώντας:

ότι τα κράτη μέλη συνήψαν μεταξύ τους τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα·

ότι, την 1η Ιανουαρίου 1981, η Ελλάδα προσχώρησε στην Κοινότητα αυτή·

ότι τα πρόσθετα πρωτόκολλα των συμφωνιών οι οποίες συνήφθησαν μεταξύ της Ευρωπαϊκής Οικονομικής Κοινότητας και της Δημοκρατίας της Αυστρίας, της Δημοκρατίας της Φινλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας άρχισαν να ισχύουν την 1η Ιανουαρίου 1981·

ότι τα πρόσθετα πρωτόκολλα των συμφωνιών που συνήφθησαν μεταξύ των κρατών μελών της Ευρωπαϊκής Κοινότητας Άνθρακα και Χάλυβα, και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Αυστρίας, της Δημοκρατίας της Φινλανδίας, του Βασιλείου της Νορβηγίας και του Βασιλείου της Σουηδίας, αφετέρου, καθώς και το πρόσθετο πρωτόκολλο της συμφωνίας η οποία συνήθη μεταξύ των κρατών μελών της Ευρωπαϊκής Κοινότητας Άνθρακα και Χάλυβα και της Ελβετικής Συνομοσπονδίας, πρέπει να εγκριθούν από κάθε συμβαλλόμενο μέρος σύμφωνα με τις δικές του διαδικασίες·

ότι οι αντιπρόσωποι των κυβερνήσεων των κρατών μελών της Ευρωπαϊκής Κοινότητας Άνθρακα και Χάλυβα, συνελθόντες στα πλαίσια του Συμβουλίου, αποφάσισαν, με τις αποφάσεις τους 80/1363/ΕΚΑΧ (1), 82/42/ΕΚΑΧ (2), 83/1/ΕΚΑΧ (3), 84/216/ΕΚΑΧ (4) και 85/9/ΕΚΑΧ (5), να εφαρμόσουν αυτόνομα τις υποχρεώσεις που απορρέουν από αυτά τα πρόσθετα πρωτόκολλα για τα έτη 1981, 1982, 1983, 1984 και 1985 αντίστοιχα· ότι, προς το παρόν, οι διαδικασίες κύρωσης αυτών των πρόσθετων πρωτοκόλλων δεν έχουν ολοκληρωθεί ακόμα σε δύο κράτη μέλη·

Μεριμνώντας για την εξασφάλιση της παράτασης της αυτόνομης και ταυτόχρονης εφαρμογής των μειώσεων των εισαγωγικών δασμών και των άλλων επιβαρύνσεων κατά την εισαγωγή που συμφωνήθηκαν στα πρόσθετα αυτά πρωτόκολλα·

Σε συμφωνία με την Επιτροπή,

ΑΠΟΦΑΣΙΖΟΥΝ:

Άρθρο 1

Από την 1η Ιανουαρίου μέχρι τις 31 Δεκεμβρίου 1986, οι εισαγωγικοί δασμοί που εφαρμόζονται στην Ελλάδα για τα προϊόντα της αρμοδιότητας της Ευρωπαϊκής Κοινότητας Άνθρακα και Χάλυβα, καταγωγής Αυστρίας, Φινλανδίας, Νορβηγίας, Σουηδίας και Ελβετίας μειώνονται στο 0.

Οι φορολογικές επιβαρύνσεις ισοδύναμου αποτελέσματος προς τους εισαγωγικούς δασμούς που εφαρμόζει η Ελλάδα έναντι των εισαγωγών προϊόντων καταγωγής των χωρών που απαριθμούνται στο πρώτο εδάφιο μειώνονται στο 0.

Άρθρο 2

Οι τροποποιήσεις των κανόνων καταγωγής που κατέστησαν αναγκαίες από την προσχώρηση της Ελλάδας στις Ευρωπαϊκές Κοινότητες τις οποίες επέφεραν οι μεικτές επιτροπές που προβλέπονται στις συμφωνίες μεταξύ της Ευρωπαϊκής Οικονομικής Κοινότητας και των χωρών που απαριθμούνται στο άρθρο 1 πρώτο εδάφιο και οι οποίες άρχισαν να ισχύουν την 1η Ιανουαρίου 1981, εφαρμόζονται στα προϊόντα τα οποία αναφέρονται στην παρούσα απόφαση.

Άρθρο 3

Τα κράτη μέλη αποφασίζουν, με κοινή συμφωνία, για τα ενδεχόμενα μέτρα προστασίας τα οποία προτείνονται από ένα ή περισσότερα κράτη μέλη ή από την Επιτροπή.

Άρθρο 4

Η παρούσα απόφαση παύει να ισχύει όταν τεθούν σε ισχύ τα πρόσθετα πρωτόκολλα των συμφωνιών οι οποίες συνήφθησαν μεταξύ των κρατών μελών της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Άνθρακα και Χάλυβα, αφενός, και των χωρών που απαριθμούνται στο άρθρο 1 πρώτο εδάφιο, αφετέρου, και το αργότερο μέχρι τις 31 Δεκεμβρίου 1986.

Άρθρο 5

Τα κράτη μέλη λαμβάνουν όλα τα μέτρα τα οποία συνεπάγεται η εκτέλεση της παρούσας απόφασης.

Βρυξέλλες, 14 Μαρτίου 1986.

Ο Πρόεδρος

N. SMIT-KROES

(1) ΕΕ αριθ. L 385 της 31. 12. 1980, σ. 19.

(2) ΕΕ αριθ. L 20 της 28. 1. 1982, σ. 33.

(3) ΕΕ αριθ. L 12 της 14. 1. 1983, σ. 46.

(4) ΕΕ αριθ. L 104 της 17. 4. 1984, σ. 16.

(5) ΕΕ αριθ. L 2 της 3. 1. 1985, σ. 26.